Die idee is al telke male so mooi en romanties in films en boeke voorgestel, jy en jou spesiale mens staan buite en met ’n liefdevolle omhelsing soen julle mekaar passievol in die reën. Maar om in die reën te staan is in die werklike lewe gladnie so romanties en mooi soos wat almal dit uitmaak om te wees nie – Ironies genoeg hardloop almal vir die dakke as die druppels begin val. Niemand wil nat word nie en die dames is veral bekommerd oor hulle hare en maskara.
Verder kan die reën mens ook siek maak as jy nie die regte “boost” in het nie. ’n Poncho is ook nie altyd byderhand nie.
Joe Foster se splinternuwe enkelsnit “In die reën vir jou” speel met hierdie idee en stel dit voor as ’n liefdesdaad wat jy bereid is om vir iemand anders te doen, ongeag hoe onaangenaam dit vir jou is – ’n onbaatsigtige opoffering vir die een vir wie jy lief is. Om jouself daar buite in die koue en reën vir iemand anders te sit.
Hierdie reën kan ook ’n moeilike situasie voorstel wat jy bereid is om saam met iemand anders deur te werk. Jy wat spreekwoordelik in iemand anders se reën saam met hulle staan.
Murray Lubbe het die eerste weergawe van “In die reën vir jou” vir Joe Foster se album “Hartklank” vervaardig, hierdie weergawe is spesiaal gegee vir die kykNET sepie “Getroud met Rugby”.
Fafa, een van hierdie populêre sepie se gunstelling karakters kom met ’n lang geskiedenis van ’n verlore liefde wat hy aan die dood afgestaan het. Kiki wat in die “Getroud met Rugby” reeks op kykNET eens met Fafa getroud was is in ’n struweling doodgeskiet en Fafa kon nooit werklik oor haar dood gekom het nie. Tot hy uiteindelik en finaal op 23 September 2016 van Kiki afskeid geneem het terwyl Joe Foster “in die reën vir jou” gedurende hierdie afksied in die sepie se kroeg, “Pottie se plek” opgetree het.
Joe Foster en Arnold Coleske het dit verder goed gedink om dan ’n tweede weergawe van hierdie lied te vervaardig – die keer het Danny Smoke aan die produksie gewerk. Hy is veral bekend vir sy skryfwerk aan die kykNET Binnelanders temalied.
Joe Foster vertolk die rol van ’n veg-vlienier wat oorlede is in ’n vlieg ongeluk en hoe Joe Foster se karakter in die video die dame wat hy agterlaat bystaan in haar rouproses. Gerhard van Rooyen het uitgehaal en wys met hierdie video en Joe Foster kan nie wag om hierdie video met almal te deel nie.
Die rol van die dame in hierdie video word vertolk deur Simoné Nortmann vertolk. Sy is veral bekend vir haar rolle in 7de Laan asook Hotel, tans op kykNET. Sy vertolk ook die hoofrol in “Vir die Voels”, wat binnekort bekend gestel word – hierdie film is vir Huisgenoot se groot Eufeesvieringe.